text: সর্বশেষ সংষ্করণ ১৫:৫৮ ফেব্রুয়ারি ১৭, ২০২১
  বগুড়া পৌরসভার নির্বাচনে অংশ নেয়া প্রতিদ্বন্দ্বী প্রার্থীদের নিয়ে আইন-শৃঙ্খলা বিষয়ক মতবিনিময়সভা করেছে জেলা নির্বাচন অফিস। বুধবার শহরের শহীদ টিটু মিলনায়তনে এই নির্বাচনের মেয়র, কাউন্সিলর ও নারী কাউন্সিলর প্রার্থীরা এই সভায় অংশ নেন।
  রিটার্নিং কর্মকর্তা মাহবুব আলম শাহ্-এর সভাপতিত্বে সভায় বক্তব্য দেন জেলা প্রশাসক জিয়াউল হক, পুলিশ সুপার আলী আশরাফ, সহকারী রির্টার্নিং কর্মকর্তা জাকির হোসেন, তিন মেয়রপ্রার্থী আবদুল মান্নান, আবু ওবাইদুল হাসান ববি এবং রেজাউল করিম বাদশাসহ বেশ কয়েকজন কাউন্সিলর প্রার্থী। সভায় প্রার্থীরা আইন-শৃঙ্খলা বজায় রেখে এই নির্বাচনে প্রতিদ্বন্দ্বিতা চালিয়ে যাবার ব্যাপারে আশাবাদ ব্যক্ত করেন।
  ২৮ ফেব্রুয়ারি প্রথমবারের মতো ইলেকট্রনিক ভোটিং মেশিন-ইভিএম-এ ভোটগ্রহণ হবে বগুড়া পৌরসভায়। এই নির্বাচনে মেয়র পদে ৪ জন, ২১টি ওয়ার্ডের সাধারণ কাউন্সিলর পদে ১৩০ জন এবং সংরক্ষিত নারী কাউন্সিলর পদে ৫০ জন প্রতিদ্বন্দিতা করছেন। এবার ভোটাধিকারের সুযোগ পাবেন ২ লাখ ৭৫ হাজার ৮৭০ জন।